Aarke Kettle er en svensk elkedel i luksuriøst design

Det svenske designfirma Aarke har gjort det igen. I vores optik laver de superlækre minimalistiske og industrielt udseende køkkenprodukter – og nu har de kastet sig over elkedlen. Aarke Kettle er netop landet i en Matte Black-udgave – en elkedel, der skiller sig markant ud fra mængden.

– Vi mener, at den elektriske kedel er blevet overset af designverdenen og besluttede, at det var tid til at skabe en kedel med førsteklasses funktionalitet, som samtidig er en fryd for øjet, siger Carl Ljungh, medstifter og produktchef hos Aarke.

Aarke Kettle er udviklet fra bunden for at skabe et sømløst design med en afrundet bund og en funktionel konstruktion. Kroppen er fremstillet af 96 procent rustfrit stål og har en patenteret dobbeltvægskonstruktion, der skal sikre, at kedlen forbliver støjsvag under kogning og holder på varmen i længere tid.

– Aarke Kettle er designet til at se lige så godt ud på dit køkkenbord som på spisebordet. Sæt kedlen til at koge i køkkenet, og bring den med til bordet for at servere, forklarer Carl Ljungh.

En drypfri hældetud forhindrer vandspild, mens et låg med blød åbning sikrer, at varme dråber ikke sprøjter ud, når kedlen åbnes. Derudover tilbyder kedlen flere temperaturindstillinger, der husker den senest valgte temperatur, så du altid kan opvarme vandet præcis, som du ønsker det. En LED-indikator viser den aktuelle temperatur under både opvarmning og afkøling, hvilket betyder, at du kan hælde en ny kop op uden at skulle genopvarme vandet.

Aarke er kendt for deres minimalistiske design, men ikke en tilsvarende lav pris. Tværtimod. Aarke Kettle koster den nette sum af 1.900 kroner – ikke småpenge for en kedel til at koge vand. Falder du for fristelsen kan den købes på Aarkes hjemmeside. Her fås den også i en mindst lige så stilfuld udgave i rent stål, der står knivskarpt sammen med Aarke Coffee System, som vi tidligere har anmeldt.